Diari Oficial de la Generalitat Valenciana


Sumari del DOGV 6606, del 12-09-2011 (2011/9319)

DECRET 116/2011, de 9 de setembre, del Consell, pel qual s'autoritza la modificació, per canvi de denominació, d'escoles universitàries de la Universitat de València.
----------------------------------------------------------------------------------------------------------------------------------------------------------------------

### Dades del document

Número de DOGV
:   6606

Data del DOGV
:   12-09-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/9319


Data del document
:   09-09-2011

Organisme emissor
:   Conselleria d'Educació, Formació i Ocupació

Tipus de document
:   Decret

Descriptors 

:   * Universitat de València
    * legislació
    * centre d'ensenyament
    * universitat

DECRET 116/2011, de 9 de setembre, del Consell, pel qual s'autoritza la modificació, per canvi de denominació, d'escoles universitàries de la Universitat de València. [2011/9319]  
La Universitat de València ha sol·licitat l'inici de l'expedient de modificació, per canvi de denominació, de l'Escola Universitària d'Infermeria i Podologia per la de Facultat d'Infermeria i Podologia; l'Escola Universitària de Fisioteràpia per la de Facultat de Fisioteràpia i l'Escola Universitària de Magisteri Ausiàs Marc per la de Facultat de Magisteri.  
Estos canvis estan justificats en la publicació del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, que introduïx una nova ordenació de les ensenyances que implica la desaparició dels actuals títols de diplomat/ada, arquitecte/a tècnic/a, enginyer/a tècnic/a, llicenciat/ada, enginyer/a i arquitecte/a pels de grau.  
Això, al seu torn, determina que tots els títols de grau de les universitats passen a tindre la mateixa consideració, ja que tots i cada un d'estos atorguen el mateix títol. Des d'este punt de vista, l'anterior classificació establida en la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, entre escoles universitàries i facultats, entenent que les primeres eren les encarregades de la gestió i organització de les diplomatures i enginyeries tècniques, i les segones les dels títols de llicenciat/ada, enginyer/a i arquitecte/a, ha deixat de tindre vigència.   
Consta en l'expedient el compliment dels requisits exigits per la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, així com del que disposa la Llei 4/2007, de 9 de febrer, de la Generalitat, de Coordinació del Sistema Universitari Valencià.  
El Consell Valencià d'Universitats i de Formació Superior es va assabentar de la sol·licitud de la Universitat de València, en la reunió del dia 26 de juliol de 2011, i consta en l'expedient l'informe favorable de l'Agència Valenciana d'Avaluació i Prospectiva.  
Vistes les disposicions legals mencionades, a proposta del conseller d'Educació, Formació i Ocupació, i amb la deliberació prèvia del Consell, en la reunió del dia 9 de setembre de 2011,  
  
  
DECRETE  
  
Article 1. Autorització del canvi de denominació de centres universitaris  
S'autoritza la modificació, per canvi de denominació, dels centres de la Universitat de València següents:  
1. L'Escola Universitària d'Infermeria i Podologia es modifica per Facultat d'Infermeria i Podologia.  
2. L'Escola Universitària de Fisioteràpia es modifica per Facultat de Fisioteràpia.   
3. L'Escola Universitària de Magisteri Ausiàs Marc es modifica per Facultat de Magisteri.  
  
Article 2. Inscripció en el Registre d'Universitats, Centres i Títols   
  
D'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, la modificació que s'autoritza es comunicarà a este a l'efecte de la seua inscripció.  
  
Article 3. Comunicació a la Conferència General de Política Universitària  
D'acord amb l'article 8.3 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, de la present autorització s'informarà la Conferència General de Política Universitària.  
  
  
DISPOSICIÓ FINAL  
  
Única. Efectes  
El present decret tindrà efectes des del dia que es publique en el Diari Oficial de la Comunitat Valenciana.   
  
València, 9 de setembre de 2011  
  
El president de la Generalitat  
ALBERTO FABRA PART  
  
El conseller d'Educació, Formació i Ocupació,  
JOSÉ CISCAR BOLUFER